প্রত্যেক আদর্শিক আন্দোলনের কর্মীদের সুনির্দিষ্ট মিশন ও ভিশন থাকে। আন্দোলনের মিশন ও ভিশনই তাদের জীবনের মিশন-ভিশন। অব্যাহত প্রচেষ্টার মাধ্যমে কেবল সে লক্ষ্যে পৌঁছা সম্ভব। যারা জগতের সকল চ্যালেঞ্জ মোকাবেলা করতে বদ্ধপরিকর। যারা সাগরের উত্তাল তরঙ্গমালার বিপরীতে সামনে এগিয়ে চলে, প্রচন্ড ঝড়োহওয়াকে পরোয়া করে না, যারা পাহাড়ের পাদদেশে লুকিয়ে থাকা ভয়ঙ্কর শত্রুর ব্যূহ ভেদ করে বিজয় ছিনিয়ে আনে, তারাই আদর্শিক কর্মী। তাদের হাতেই পৃথিবী পরাস্ত হয়। বিজয় ধরা দেয় হাতের মুঠোয়। এককথায় বলতে গেলে আদর্শের ওপর দাঁড়িয়ে যে কোন পরিস্থিতি মোকাবেলা করতে যারা প্রস্তুত থাকে তারাই আদর্শবাদী কর্মী। পক্ষান্তরে আদর্শবাদী আন্দোলনের দাবিদারদের মিশন-ভিশন যতই সুন্দর, যুগোপযোগী বা বাস্তবধর্মী হোক না কেন সে আদর্শে কর্মীরা যদি দৃঢ় আত্মপ্রত্যয়ী কঠিন পরিশ্রমপ্রিয় ও আদর্শের জন্য যে কোন পরিস্থিতি মোকাবেলা করতে প্রস্তুতি না থাকে তাহলে সেই মিশন ও ভিশন দিয়ে পৃথিবী, দেশ, গোষ্ঠীর প্রতিষ্ঠিত স্রোত পরিবর্তন নেহাত শ্লোগানের ফ্রেমে বন্দি থেকে যায়। এমন দুর্বলচিত্তের কর্মীরা স্বপ্ন দেখে না, চ্যালেঞ্জ মোকাবেলা করতে পারে না, এরা মৃত্যুর পূর্বে বহুবার মরে, এরা অন্তঃসারশূন্য। ইসলামী আদর্শের কর্মীরা সর্বকালে সকল প্রতিকূলতা মাড়িয়ে যেমন ছিল তেমনই থাকতে হবে। এটাই তাদের চির সাফল্যের পথ। এ আন্দোলনের কর্মীদের কাছে দুনিয়ার জাহেলিয়াত মোকাবেলা করে সামনে এগিয়ে যাওয়া ছাড়া ভিন্ন কোন বিকল্প নেই। দুনিয়াকে যারা নিজেদের মত করে গড়ে তুলতে চায় তারা যদি চলমান পৃথিবীর মানুষের চাইতে তাদের জীবন মান অনেক উন্নত করতে পারে কেবল এরাই দুনিয়ার মানুষের কাছে সম্মান, শ্রদ্ধা ও প্রিয় মানুষে রূপান্তরিত হতে পারে। এভাবেই অসৎ ও কুচরিত্রের ব্যক্তিদের রাহুর কবল থেকে মানুষ রক্ষা পেয়ে ইসলামী আদর্শকে গ্রহণ ও সমর্থন জানিয়ে সমাজ ও রাষ্ট্রের দায়িত্ব তাদের হাতে ন্যস্ত করবে। ইসলামী ছাত্র আন্দোলন ইসলামী আন্দোলনের কর্মীদের নিজেদের সৎ যোগ্য ও দক্ষ হিসেবে গড়ে তোলার সময়। এ সময় কালটি একজন তরুণ ও যুবকের জন্য অত্যন্ত গুরুত্বপূর্ণ সময়। বিশেষ করে এ সময়টি একজন কর্মী তার জ্ঞানগত দক্ষতা, আমলিয়াতের সৌন্দর্য ও ময়দানে আন্দোলনের কাজে দক্ষতার সাথে পরিচালনার শিক্ষণের সবচেয়ে গুরুত্বপূর্ণ সময়। এ তিনটি বিষয়ে জনশক্তির জন্য সংক্ষিপ্তাকারে উপস্থান করছি।